Seun (14) doodgeskiet toe rowers op hom en sy ma losbrandArgieffoto: Kent Williamson ŉ 14-jarige seun is Saterdagoggend dood nadat rowers op onder meer hom en sy ma losgebrand het toe hulle van ŉ misdaadtoneel gevlug het. Sers. Mmako Mophiring, woordvoerder van die polisie, het aan Maroela Media bevestig dat die voorval Vrydag deur die loop van die dag in Harrismith in die Vrystaat plaasgevind het. Ses rowers, gewapen met vier vuurwapens, het by ŉ plaaslike supermark ingebars en die bestuurder gedreig. “Hy het saamgewerk en hulle het van die toneel gevlug met ŉ onbevestigde hoeveelheid kontant. Soos hulle uit die winkel beweeg het, het hulle lukraak skote afgevuur op twee motors [met niemand binne nie] in die parkeerterrein; niemand is dus beseer nie.” het Mophiring gesê. Die rowers het toe sowat een straat verder op ŉ groentewinkel toegeslaan en daar ook die klante en eienaars gedreig en met ŉ klein hoeveelheid kontant gevlug. “Soos wat hulle in ŉ motor van die toneel gevlug het, het hulle ŉ veiligheidsmaatskappy se voertuig met een bestuurder in gewaar. Ons vermoed hulle het gedink die voertuig reageer op die voorval. Hulle het op hom losgebrand, maar die man [die bestuurder] is gelukkig nie gewond nie,” het Mophiring gesê. Die verdagtes het toe nóg ŉ voertuig van dieselfde veiligheidsmaatskappy gesien met ŉ ma en haar seun binne en op hulle ook losgebrand. Albei is raakgeskiet. “Die seun is na ŉ privaat hospitaal gehaas, daar gestabiliseer en vandaar na ŉ streekshospitaal in Qwa-Qwa oorgeplaas. Ons het Saterdagoggend gehoor hy is oorlede. Ek is nie seker hoe dit met die ma gaan nie,” het Mophiring gesê. Terwyl die verdagtes verder gevlug het, het hulle op ŉ polisievoertuig wat besig was met patrollie óók losgebrand. Dié beampte is gelukkig volgens Mophiring ongedeerd. Die polisie ondersoek twee sake van sakeroof, een van moord, drie van poging tot moord en ook ŉ saak van opsetlike saakbeskadiging [al die voertuie waarop daar geskiet is]. Mophiring het enigiemand met inligting oor die voorval versoek om die misdaadstoplyn by 08600 10111 te kontak. Oproepe sal anoniem hanteer word.